Feipo II Aogusto

thumb
Feipo II Aogusto (fr. Philippe-Auguste) o l'é stæto re de França (Parigi 1165 - Mantes-Gascicourt 1223). 
 Vìtta 
Figgio  de Luigi VII e de Adele de Champagne, o successe a-o poæ into 1180.

Continoando a politica paterna d'afermaçion do poei regio in sce-e ciu possente famigge fœüdæ, o l'indebolì succescivamente e case de Champagne, de Fiandra e de Borgogna. O se vóze' da pœu a combatte i mæximi re d'Inghiltæra, ch'ean a un tempo in França uña de dinastie fœüdæ ciu possente e inquete. A lotta començâ con un corpo de man do Feipo in sce Issoudun, a fu interotta a l'improvista co-a paxe de Châteaoroux (zugno 1187), pe-a quæ o re d'Inghiltæra Enrico II o cedeiva a-a França di teritoi into Vermandois, in cangio de noççe de so figgio, Zane (dito da pœu "Sença Tæra"), co-a figgia do Feipo. Repigiao tuttavia a lotta, l'Enrico II, sconfito, o moiva doppo avei firmao una paxe umiliante (trattao de Azay-le-Rideau, 6 luggio 1189). Intanto ferveiva i preparativi do Feipo pe-a terça croxâ ch'o l'intrapreize insemme co l'imperatô Federigo Barbarossa e o re d'Inghiltæra Ricardo Cœu de Lion: o s'imbarcò a Zena, dirizendose a San Zane d'Acri, dove i crestien aveivan concentrao tutti i so sforsci pi arancâ a çittæ a-i mussurmoen. Gh'ariescin doppo de penose vexende (1191). 

Tornao in patria, profittando de l'assença do Ricardo Cœu de Lion ch'o l'ea prexonê, o l'attaccò i teritoi ingreixi in Normandia, continoando a guæra ascì doppo a liberaçion do Ricardo e contra o so successô Zane Sença Tæra, sença risparmio de corpi dovendo frontezzâ a contemporania rebellion de quarche fœüdatai françeixi; o l'ariescì a assestâ infin, con de sucescive vittoie, un corpo decixivo a-a potença ingleize in França ocupando Normandia, Bretagna, Poitou e Aquitania, malgrao l'apoggio de pappa Innocenço III a-i Ingleixi (1208). Into 1213 o çercò vanamente de portâ a guæra in sce-o sœu mæximo de l'Inghiltæra; da pœu o l'apoggiò o Federigo II de Svevia, inta conquista do poei imperiâ, contra l'Otton de Brunswick, vinçendo quest'urtimo inta battaggia de Bouvines (1214), inta quæ o sconfisse ascì doi potenti fœüdatai rebelli, o conte de Fiandra e o conte de Boulogne. 

O fu o momento curminante da possança do Feipo, ch'o se vózètte a-o consolidamento di risurtæ za ótegnui arembandose a-e organizzaçioin çittadiñe contro a fœüdalitæ. O conservò attezamento indipendente inti riguardi do papato, segge a propoxito do so divorçio da Ingeborg de Danimarca (ch'o l'aveiva sposao in segonde noççe into 1193), segge inti riguardi da politica ingleize, segge pe-e continue limitaçioin a-o poei di vescovi. 

Politico abile e acorto, tenaxe inta realizzaçion di so cen, o Feipo o fondò in sce de sade base a monarchia françeize.

 Colegaménti esterni 

Categorîa:Biografìe